זוהי סדום

עלילת הסרט

"זוהי סדום" מתאר את שלושת ימיה האחרונים של העיר המקראית סדום, לפני שאלוהים (איל קיציס) מחליט להחריב אותה. הסרט נפתח בפגישה בין אלוהים לבין אברהם אבינו (מוטי קירשנבאום). אלוהים מציע לו בפגישה אמונה באל אחד - הוא עצמו, אך אברהם איננו מאמין ולא מוכן לקבל את העסקה. כתוצאה מכך, אלוהים מתכוון להוכיח לו שהוא יחריב את העיר סדום בתוך שלושה ימים. אברהם מוכן להסכים, אבל בשני תנאים: האחד - הוא לא חותם על העסקה לפני שסדום נחרבת, והשני - אלוהים חייב להציל מהחורבן את בן אחיו, לוט (דב נבון) - הצדיק היחיד בסדום. אלוהים שולח את מלאכיו, רפאל (יובל סמו) ומיכאל (מאור כהן), לבצע את המשימה.
ברע, מלך סדום ("המאליכ" כלשונם), מתוודע לכך שסדום עומדת להחרב, ולוט הוא הצדיק היחיד שעומד להנצל. לכן, הוא מנסה להתחזות ללוט, כך שביום הדין הוא - בתור לוט - יינצל, ולוט - בתור המלך הרשע - ימות עם חורבן העיר. הוא מנסה להתקרב ללוט, ולשם כך הוא שולח את בנו נינוה לכבוש את ליבה של שרלוט, ולהציע לה נישואין. נינוה מצליח בכך, וכאשר ברע מזמין את לוט לפגישה, הוא מתחזה לחולה ומבקש מלוט להחליף אותו לזמן מה. בתור מ"מ המאליכ לוט מתוודע לחטאיה של סדום ומשפר את רמת חייו, כשבאותה העת ברע עובר לבית לוט ומתחזה ללוט. אלא שהרומן שמתפתח בין שרלוט ונינוה יוצא משליטה כאשר נינוה מתאהב בשרלוט, עד כדי כך שהוא מתוודה על אהבתו בפני הבעל ועל כך שהוא לא מוכן לשתף פעולה עם המהלך של אביו.
הבעל מלשין לברע על מעשיו של נינוה וברע לוקח את נינוה וקושר אותו בשלשלאות. דרכו היחידה של נינוה להימלט, היא לקחת את המפתח שנמצא עמוק בתוך אמבטיה של חלב (שאליו הוא אלרגי). בינתיים, ברע חוזר לארמונו ומודיע לשרלוט שבעלה לעתיד נפטר. במקום נינוה, מציע ברע את ליאם. שרלוט נענית בלית ברירה, והעיר מתמרקת לקראת יום החתונה, שהוא גם יום החורבן של סדום. רגע לפני שליאם ושרלוט אמורים להתחתן, נינוה פורץ לבמה, לאחר שנחלץ מאזיקיו כשפניו מלאים בפריחה ונפיחות (בגלל החלב), דורש לבטל את החתונה וחושף בפני תושבי סדום שמגשי האוכל של החתונה ריקים. כאשר תושבי סדום שומעים זאת, הם מתחילים להיאבק אחד בשני בזמן שנינוה לוקח את לוט ומשפחתו אל מחוץ לסדום. מלאכי אלוהים יוצאים מסדום, כאשר השעון מתקתק לאחור והיא עומדת להיחרב.
לוט מגיע יחד עם נינוה ושרלוט לשער היציאה מהעיר. רפאל ומיכאל עומדים בשער היציאה, ולוט מזדהה בתור הצדיק היחיד, שאמור להינצל. אלא שרפאל ומיכאל לא מזהים אותו בתור הצדיק אלא בתור המלך, בעוד שאשת לוט, שמגיעה למקום, טוענת כי ברע הוא בעלה והוא הצדיק האמיתי. ברע ולוט טוענים שניהם שכל אחד מהם הוא הצדיק, והמלאכים מחליטים לערוך מבחן: רפאל שולף סכין ומאיים לחתוך את אשת לוט לשניים, בדומה למשפט שלמה. לוט קופץ ראשון, מבקש להציל את אשתו ומוכן למות למענה - אלא שבשונה ממשפט שלמה, כאן לוט לא מוכרז כ"צדיק האמיתי", אלא מופקר לגורלו (גורל שבעצם הסכים לו כדי להציל את אשתו מרפאל) וברע, המלך הרשע שהתחזה ללוט הצדיק, מקבל את אשת לוט והם יוצאים מן העיר. אשת לוט נמחצת על ידי נציב מלח (במקום להיהפך לנציב מלח), לאחר שהיא מפרה את הוראות המלאכים ומסתכלת אחורה.
אברהם אבינו ואלוהים יושבים על גבעה ומביטים בפיצוץ הגדול ובעשן העולה מסדום. אלא שהיה מדובר בתרמית מצד אלוהים. למרות כל העשן הסמיך שעלה ממנה, סדום לא באמת נחרבה - שכן אלוהים לא באמת התכוון להחריב את סדום, אלא רק לגרום לאברהם לחשוב שהיא נחרבה, והוא אכן השתכנע וחתם בחדווה על החוזה של אלוהים. בסדום, שרלוט ונינוה התחתנו, ולוט נהיה למאליכ של סדום, במקום ברע שברח ממנה עם אשת לוט. בינתיים, ברע מגיע לאוהלו של אברהם, מבקש מקלט ומקבל אותו - אלא ששם מתברר לו כי הוא נדרש לעבור ברית מילה.

אמירה סאטירית

הסרט מהווה סאטירה למספר נושאים בישראל.

תרבות פופולרית

כשאלוהים מזפזפ בערוצי הטלוויזיה השונים הוא רואה מראיין שיושב ומדבר עם איוב המיוסר. עם זאת, כשמבקש המראיין להשמיע שיר של הזמרת מירי מסיקה פורץ איוב בזעקות וטוען שייסורים כאלו לא מגיעים לו.

תגובות לסרט

מרבית הביקורות על הסרט היו פושרות למדי ואף שליליות. לטענת ד"ר שמוליק דובדבני, הסרט "חסר מחשבה מגובשת, אמירה סאטירית, תנופה קומית ובעיקר פואנטה." בין היתר כתבו חלק המבקרים כי הסרט אינו סאטירי בצורה מספקת, בעל הומור נמוך, איננו מדייק בסיפור התנכ"י ובעיקר מהווה תעלול יחסי ציבור של "קשת". יאיר רוה מהבלוג סינמהסקופ שיבח את ההומור בסרט, וטען כי מדובר בקומדיה מושקעת.